Polza tal-vot - Sample ballot paper - referendum dwar id-divorzju Min qed jaħseb li d-divorzju diġa' daħal għax il-maġġoranza tal-votanti Maltin ivvutaw favurih f'Mejju li għadda, sejrin żball! Issa trid tkun diskussa u approvata fil-Parlament il-liġi li tippermetti d-divorzju kif ivvutajna għalih. Ejja ma ninsewx għal xhiex ivvutajna eżatt, u ma nħallu l-ebda avukat jilagħbha tal- tal-għaref u jippruva ibiddlu mqar virgola minn dak li jridu l-Maltin. Il-liġi tista' titjieb iva, u imma mhux tmur 'il bogħod milli jridu l-Maltin. Biex niftakru ftit, f'dan l-artiklu qed nerġgħu nġibu l-polza tal-vot użata fir-referendum u fiha hemm imniżżel ċar u tond kif għandu jidħol id-divorzju f'Malta. Il-mistoqsija, li l-maġġoranza tal-Maltin ivvutaw IVA għaliha, tispjega eżatt kif se jidħol id-divorzju f'pajjiżna. Ma hemmx kwistjoni ta' kuxjenzi u tidwir mal-lewża. Kif għedna fl-aħħar ġimgħat, dawk id-Deputati Parlamentari li mhux se jivvutaw favur kif irid l-elettorat għandhom jirriżenjaw mill-Parlament minnufih. L-ewwel vot fil-Parlament għandu jittieħed fl-istadju tat-Tieni Qari fit-13 ta' Lulju. Hemmhekk ikollna l-ewwel teatrin, bil-kapurjuni tipo Austin Gatt, Tonio Fenech, Giovanna Debono u Adrian Vassallo li żgur se jivvutaw kontra. Naraw kemm se jkun hemm li jagħmlu bħalhom u naraw fuq kollox kif se jivvota l-Prim Ministru Lawrence Gonzi li l-partit li jmexxi ħa pożizzjoni kontra d-divorzju. Il-vot finali għandu jittieħed fil-25 ta' Lulju. Hawnhekk jaf ikollna teatrin ieħor. Imma anke jekk stess jgħaddi l-vot b'maġġoranza sempliċi, il-liġi ma tidħolx fis-seħħ qabel jiffirmaha l-President ta' Malta, dak li fl-aħħar xhur għalaq ħalqu u ħalla lill-Knisja Kattolika Maltija tindaħal bl-iktar mod oxxen fl-affarijiet ta' l-istat, u wara tiġi pubblikata fil-Gazzetta tal-Gvern. Imbagħad il-liġi tibda sseħħ mill-ewwel.
Issa moħħna fil-Parlament